***Тәрбие сағаты***

**Гүлмира ЖЫРҒАЛБАЙҚЫЗЫ,**

*Алматы қаласы*

*№7 даму интеллектуалдық*

*қабілеті төмен балаларға*

*арналған арнайы (түзету)*

*мектеп-интернатының*

*тәрбиешісі*

**Көкөністер**

**Мақсаты:**

**Білімділік:** Көкөністер туралы жалпы түсінік беру, білімдерін кеңейту. Жеміс пен көкөністерді ажырата білуге және қай жерде өсетіндігі туралы, адам өміріне пайдалы екендігін көрсетіп, түсіндіру.

**Дамытушылық:** Сұрақ-жауап арқылы сөздік қорын дамыту, толық жауап беруге үйрету, сөйлеу тілін дамыту. Саусақ қимылдары арқылы ойын ойнату, әр түрлі ұсақ заттармен (дәндермен) жұмыс жасау арқылы танымдық қабілеттерін дамыту.

**Тәрбиелік:** Табиғатқа, қоршаған ортаға сүйіспеншілігін арттыру, ұқыптылыққа, еңбек сүйгіштікке тәрбиелеу.

**Көрнекілік:** Әр түрлі суреттер, көкөністердің макеті, бақтан әкелінген көкөністер, көрме, бейнефильм, дәндер.

**Әдіс-тәсіл:** Сұрақ-жауап, көрсету, түсінік беру, дидактикалық ойындар, жұмбақ шешу, түсіндіру, сергіту.

**Сөздік жүмыс:** бағбан, дәрумен.

**Сабақ барысы**

**1. Ұйымдастыру кезеңі**

– Қәне, балалар бір-бірімізбен және қонақтармен амандасайық!

*Балаларды шеңбер жасатып тұрғызып аламын. Балалар алақандарымен бір-біріне жылу беріп амандасады.*

– Қуан! Шаттан! Алақай!

– Қуанатын күн келді.

– Қайырлы таң!

– Қайырлы күн!

– Сәлеметсіздер ме?!

Балалар осы жылы сезіммен орындарына жайғасып отырады.

– Жарайсындар, балалар!

– Қазір жылдың қай мезгілі?

– Осы көктем мезгілінде табиғатта қандай құбылыстар болады?

– Адамдар не істейді?

– Дұрыс, көктем басталысымен адамдардың жұмысы көбейеді, бақшада жұмыс көп, ағаш діңдерін ақтау керек, қураған ағаштарды кесіп, баққа ағаштар мен бұталарды отырғызады, тракторшылар жерді жыртып, тұқым себеді, күн жылынған кезде адамдар бақшаға қырыққабат, қияр, қызанақ, шалқан, сәбіздің тұқымдарын себеді немесе көшеттерін отырғызады.

Осылай адамдардың көктем еңбегі басталады. Ал, қане балалар еңбек туралы қандай өлең жолдарын білесіндер?

1-оқушы: Сабағынды жөндеп,

Әзірлесең – еңбек.

Қиындықтың бәрін,

Еңбек қана жеңбек.

2-оқушы: Гүл ексең терлеп,

Мұның аты – еңбек.

Кесте тіксең зерлеп,

Мұның аты – еңбек.

Міне балалар бүгінгі тәрбие сағатымыздың тақырыбы «Көкөністер».

– Балалар, көкөністерді білеміз бе?

– Оларға не жатады?

– Көкөністер қайда өседі?

Дұрыс, көкөністер бақшада яғни жердің астында және үстінде өседі. Осы көкөністер туралы мәлімет беріп кетсем.

Көкөністер – бұл тамаққа пайдалануға болатын өсімдіктер. Олар бақшада өседі. Адамдар көкөністі тамаққа пайдалануға және малға азық ретінде пайдаланады. Жердің астында өсетін: сәбіз, қызылша, картоп, шалқан, ал жердің үстінгі бөлігінде өсетіндер: қияр, қызанақ, бұршақ, қырыққабат, қауын, қарбыз. Көкөністерді пісіріп (картоп, қызылша, шалқан, баклажан, асқабақ) және шикідей (қияр, қызанақ, сәбіз, қырыққабат, бұршақ, қауын, қарбыз) жеуге болады.

– Ал балалар көкөністерден біз не дайындаймыз?

– Өте дұрыс, сорпа, көже пісіреміз, салат, тұздық жасаймыз. Сонымен бірге біз көкөністерден дәрумендер аламыз. Ал дәрумендер дегеніміз – адам ағзасын қоректендіретін минералды заттар. Егер дәрумендер жетіспесе адам жиі ауырғыш болады.

***Енді кішкене ғана көкөністер туралы бейнефильм көрейік. Слайд көрсету.***

**Сөздікпен жұмыс:** дәрумен, бағбан.

**Дидактикалық ойын:** Ағашта ма әлде жерде өсе ма?

**Мақсаты:** балаларға жеміс пен көкөністерді ажырата білуге, жылдамдыққа, ұқыптылыққа үйрету.

Көкөністер туралы қандай өлең жолдарын білесіндер?

**1-оқушы:***Дәнін егіп қиярдың,*

*Тыным таппай суардым.*

*Түйнектерін көргенде,*

*Бес алғандай қуандым.*

**2-оқушы:***Жинап досты бауырды,*

*Ортаға алдық қауынды.*

*Жарып ішін қауынның,*

*Қарық қылды ауылды.*

**3-оқушы:** *Қас батырдай түйілген,*

*Тоғыз сауыт киінген.*

*Аршимын деп пиязды,*

*Жылап шықтым үйімнен.*

**4-оқушы:** *Аршығанда бұрышты,*

*Абай болған дұрыс-ты.*

*Ашытады көзіңді,*

*Жылытады көзіңді.*

– Жарайсыңдар балалар, сендер көп нәрсе біледі екенсіңдер.

**Сергіту жаттығу**

Бағбан ол бақ пен бақшадағы жемістер мен көкөністерді қарап, өсіріп, баптайтын адамды айтамыз.

Ал енді балалар мен сендерге жұмбақ жасырамын.

**Жұмбақ шешу**

**1.** Бақшадан жер қазып,

Жинап алдым жез қазық. (сәбіз)

2. Жайлы жұмсақ төсегім,

Домаланып өсемін.

Қабат─қабат тоным бар,

Қалай оны шешемін? (қырыққабат)

3. Тігіп алып көк шатыр,

Қызылкүрең доп жатыр. (қызылша)

4. Түбі толған домалақ,

Түбі толған құмалақ. (картоп)

5. Аласа ғана бойы бар,

Тоғыз қабат тоны бар. (сарымсақ)

6. Қалың киімді ұнатады,

Шешіндірсең жылатады. (пияз)

Жарайсындар балалар, мен сендерге ермексазбен жасалған көкөністерді беремін, сендер дәндермен әдемілеп сол көкөністерді жасайсындар, енді алдымыздағы ермексаздарға дәндерді жабыстырып, жұмыс жасайық.

– Қане кімдікі әдемі болып шығады екен?

**Қорытынды:**

– Ал балалар бүгін біз не туралы өттік?

– Көкөністерге не жатады екен, олар қайда өседі?

– Өте дұрыс, балалар сендер бүгін көкөністер туралы көп нәрсе білдіңдер, көрдіңдер, үйрендіңдер деп білем, бәрін жақсы қатысып отырдыңдар, жарайсыңдар деп бүгінгі ашық тәрбие сағатын аяқтайық.

**Пайдаланылған әдебиеттер:**

1. С.Д.Жарқынбеков, «Тәрбие жолы сан алуан». Алматы, 2003 ж.
2. «Бала тәрбиесі», №2. 2006 ж, №2-3 2007 ж.
3. «Бастауыш мектеп», №5-6. 2005 ж.